
1. Situaţia din Orientul Mijlociu

  

Preşedintele american, George W. Bush, şi-a reafirmat, în cadrul unei convorbiri cu omologul său egiptean, Hosni Mubarak, angajamentul faţă de procesul de soluţionare a situaţiei din Orientul Mijlociu. George W. Bush a explicat planurile pe care le are pentru regiune şi a promis o cooperare mai activă în cadrul procesului de pace din Orientul Mijlociu. Preşedintele american a declarat că va depune toate eforturile pentru aplicarea viziunii sale pentru Orientul Mijlociu - crearea unui stat palestinian care să convieţuiască în pace alături de Israel. Preşedintele american a salutat eforturile depuse de omologul său egiptean pentru facilitarea retragerii israeliene din Fâşia Gaza, prevăzută pentru 2005. 

H. Mubarak a subliniat că este important ca părţile implicate să îşi îndeplinească obligaţiile asumate în "foaia de parcurs", planul internaţional pentru soluţionarea conflictului din Orientul Mijlociu. "Negocierile directe trebuie reluate cât mai curând posibil", a subliniat preşedintele Egiptului. 

Cei doi lideri au discutat şi despre operaţiunea militară de la Fallujah. Presa egipteană a anunţat că H. Mubarak şi-a exprimat speranţa ca operaţiunea să fie finalizată rapid. George W. Bush a precizat că este decis să restabilească pacea şi stabilitatea în Irak şi să colaboreze cu ONU şi alte părţi interesate pentru desfăşurarea alegerilor prevăzute pentru ianuarie 2005.

În contextul creat de decesul liderului palestian Yasser Arafat, premierul britanic Tony Blair a declarat că va insista asupra importanţei procesului de pace din Orientul Mijlociu, subliniind că este necesar ca problema palestiniană să fie rezolvată, "pentru a se putea lupta mai bine împotriva terorismului internaţional". "Foaia de drum, precum şi procesul de pace din Orientul Mijlociu reprezintă o parte importantă a bătăliei în care ne-am angajat", a spus Tony Blair în faţa membrilor Camerei Comunelor. "Este tot mai evident că trebuie să facem faţă unei mişcări globale a terorismului de tip nou, pentru că mulţi din cei care se luptă în Afganistan sau în Irak fac parte din aceeaşi reţea, reţeaua care a cauzat atâtea orori în lumea întreagă", a precizat oficialul britanic. Tony Blair a arătat că modalitatea în care trebuie combătut terorismul este "fie pe cale militară, aşa cum se procedează în Afganistan şi Irak, dar şi înlăturând cauza atâtor nemulţumiri şi sentimentul de nedreptate şi asigurându-ne că facem progrese în ceea ce priveşte procesul de pace din Orientul Mijlociu şi rezolvând problema palestiniană".

Guvernul britanic a propus Statelor Unite ale Americii desemnarea unui trimis special pentru Orientul Mijlociu, iar preşedintele american George W. Bush este dispus să examineze această propunere. Potrivit analiştilor, posibila acceptare a acestei propuneri ar constitui o schimbare în politica Administraţiei americane, care s-a arătat refractară la misiuni diplomatice de acest tip. 

Premierul israelian, Ariel Sharon, a declarat, la 11 noiembrie a.c., că reluarea negocierilor este posibilă în cazul formării unei conduceri palestiniene responsabile. "Dacă după finalul erei Y. Arafat se va forma o altă conducere, serioasă, responsabilă, care să îndeplinească angajamentele conforme cu foaia de parcurs, se vor putea lua în considerare anumite opţiuni şi chiar ar putea fi reluate negocierile", a precizat el. A. Sharon a sugerat astfel că planul de retragere din Fâşia Gaza s-ar putea desfăşura în colaborare cu noua conducere palestiniană. El a enumerat angajamentele pe care palestinienii trebuie, în opinia sa, să le îndeplinească în conformitate cu foaia de parcurs. Acestea sunt combaterea terorismului, a violenţei şi incitării la violenţă, anihilarea grupărilor teroriste şi aplicarea reformelor în cadrul Autorităţii Palestiniene. "Israelul este un stat care doreşte pacea. Sper că vom putea relua negocierile. Însă, atâta timp cât nu vor adopta măsuri reale pentru combaterea terorismului şi pentru anihilarea grupărilor, nu se va înregistra nici o schimbare în politica Israelului", a declarat premierul israelian.

Terje Roed-Larsen, trimisul special al ONU în Orientul Mijlociu, şi-a exprimat speranţa că statul palestinian va fi creat până în 2008, cu trei ani mai târziu decât data prevăzută de foaia de parcurs. Oficialul ONU a făcut această declaraţie în cadrul Consiliului de Securitate, unde a prezentat situaţia care se înregistrează în Orientul Mijlociu după moartea lui Yasser Arafat. T. Roed-Larsen a precizat că, în opinia sa, planul de pace adoptat de Cvartet (Statele Unite, Rusia, UE şi ONU) trebuie să rămână la baza oricărui acord de pace. "Nu văd nici o alternativă la foaia de parcurs şi nici un motiv ca aceasta să fie schimbată", a subliniat el. Trimisul ONU, care se va retrage din funcţie la sfîrşitul acestui an, a fost unul dintre artizanii acordurilor de la Oslo, din 1993. Terje Roed-Larsen a mai declarat că membrii Cvartetului s-ar putea reuni în Egipt, cu ocazia conferinţei privind Irakul, din perioada 22-23 noiembrie, pentru a discuta despre conflictul israeliano-palestinian. 

*

Presa americană a acordat spaţii ample liderului Autorităţii Palestiniene, Yasser Arafat, decedat la Paris, la vârsta de 75 de ani. "Y. Arafat a murit fără a-şi desemna un succesor. (…) Perspectivele de pace în Orientul Mijlociu ajunseseră într-un asemenea impas încât simplul fapt că israelienii şi palestinienii au ajuns la un acord pentru locul îngropării lui Yasser Arafat reprezintă o surpriză", subliniază "New York Times"."Nici stat palestinian şi nici pace cu Israelul. Y. Arafat a simbolizat speranţa, dar şi eşecul palestinienilor. Visul vieţii sale - independenţa palestinienilor - nu s-a îndeplinit", comentează "Washington Post". "Moartea lui Y. Arafat îi privează pe palestinieni de singurul lider pe care l-au cunoscut", titrează "USA Today". Analiştii cotidianului "Los Angeles Times" apreciază că moartea lui Y. Arafat poate declanşa o perioadă periculoasă pentru Orientul Mijlociu. "Yasser Arafat era un luptător şi un om politic. El simboliza lupta poporului palestinian pentru un stat", subliniază cotidianul citat. 

Mass-media americană analizează declaraţia preşedintelui american, George W. Bush, care a apreciat drept posibilă crearea unui stat palestinian independent până la sfârşitul celui de al doilea mandat al său, în 2009. "Următoarele luni vor oferi noi şanse pentru înregistrarea unor progrese în procesul de pace. În curând, palestinienii vor alege un nou lider. Acesta este primul pas către crearea unor instituţii politice democratice şi durabile. În timpul alegerilor, palestinienii vor desemna liderii locali şi pe cei naţionali. Dorim ca aceste alegeri să fie un succes şi suntem dispuşi să oferim sprijin în acest sens", a subliniat el. 

*

Premierul Ahmad Qorei a fost desemnat, la 14 noiembrie a.c., la conducerea Consiliului palestinian pentru Securitate Naţională, succedându-i în funcţie lui Yasser Arafat, a anunţat un responsabil palestinian. Decizia a fost adoptată de Comitetul Central al Fatah şi de Comitetul Executiv al Organizaţiei pentru Eliberarea Palestinei, cu ocazia unei reuniuni comune desfăşurate la Ramallah. Astfel, premierul va dispune de prerogative şi în domeniul securităţii.

Mişcarea radicală palestiniană Jihadul islamic va boicota alegerile, care îl vor desemna pe succesorul lui Yasser Arafat în fruntea Autorităţii Naţionale Palestiniene. "Noi, cei din Jihadul islamic, avem prioritatea noastră proprie pentru recuperarea pământului nostru, ceea ce înseamnă că o politică de rezistenţă este fundamentală pentru noi. Preşedintele ales va trebui să facă faţă unei serii de restricţii. El va avea relaţii cu Israelul şi cu SUA şi, în consecinţă, noi nu vom participa la alegeri", a spus purtătorul de cuvânt al organizaţiei, R. Azzam. Analiştii apreciază că era de aşteptat ca Jihadul islamic să nu prezinte un candidat la alegerile prezidenţiale, programate pentru ianuarie 2005, dat fiind că el a respins acordurile de la Oslo din 1993, prin care a fost creată ANP. Cealaltă importantă mişcare extremistă palestiniană, Hamas, va adopta probabil aceeaşi poziţie.

 

 

2. Situaţia din Coasta de Fildeş 

 

 

Preşedintele francez Jacques Chirac a adresat autorităţilor din Coasta de Fildeş apelul de a-şi "asuma responsabilităţile în materie de ordine publică", a afirmat purtătorul de cuvânt al Guvernului Franţei, Jean-François Cope. "Am luat toate măsurile necesare pentru a le permite compatrioţilor noştri să părăsească, dacă doresc Coasta de Fildeş", a spus preşedintele J. Chirac, în cadrul Consiliului de Miniştri. De câteva zile, la chemarea "tinerilor patrioţi", partizani ai preşedintelui Laurent Gbagbo, mii de manifestanţi cer la Abidjan plecarea trupelor franceze, acuzate că doresc să-l răstoarne pe Laurent Gbagbo. Un număr de 14.000 de resortisanţi francezi trăiesc în Coasta de Fildeş. Circa 1.300 europeni, dintre care marea majoritate sunt francezi, s-au refugiat în principala bază franceză, iar peste 1.600 se află sub protecţia ONU la Abidjan. 

Canada pregăteşte evacuarea cetăţenilor săi din Coasta de Fildeş din cauza deteriorării situaţiei din această ţară, a declarat un purtător de cuvânt al Ministerului canadian al Afacerilor Externe, Andre Lemay. "Pregătirile sunt în curs pentru închirierea de avioane în scopul evacuării pe bază de voluntariat a cetăţenilor canadieni aflaţi în Coasta de Fildeş, operaţiune care urmează să se încheie cât mai curând", a afirmat oficialul canadian. 

Şi Germania a anunţat că le va acorda cetăţenilor săi posibilitatea de a pleca din Coasta de Fildeş, din cauza violenţelor înregistrate, a anunţat un purtător de cuvânt al Ministerului de Externe. "În cadrul acţiunilor europene comune, Germania va acorda cetăţenilor săi posibilitatea de a părăsi din Coasta de Fildeş", a precizat el, menţionând că 40 dintre cei 170 de germani din această ţară vor să fie repatriaţi. Oficialul german a adăugat că ţara sa este dispusă să evacueze şi cetăţeni originari din alte state. 

Pe de altă parte, Rusia nu consideră necesară evacuarea cetăţenilor săi, a anunţat un un responsabil al ambasadei ruse din Abidjan. "Evacuarea cetăţenilor noştri din din Coasta de Fildeş nu este absolut necesară", a declarat el, precizând că circa 80 de ruşi trăiesc în această ţară. 

Uniunea Africană (UA) intenţionează să deplaseze trupe de menţinere a păcii în Coasta de Fildeş după mai multe zile de violenţe în ţara cea mai mare producătoare de cacao din lume, a declarat purtătorul de cuvânt al preşedintelui sud-african Thabo Mbeki. Acesta a precizat că şeful statului sud-african a avut întrevederi cu oficiali guvernamentali ivorieni şi nigerieni, precum şi cu preşedintele francez Jacques Chirac şi înalţi demnitari din cadrul UA. Pe de altă parte preşedintele sud-african Thabo Mbeki a invitat reprezentanţi ai părţilor aflate în conflict în Coasta de Fildeş să participe, în cursul acestei săptămâni, la negocieri de pace în Africa de Sud, iniţiativă în cadrul misiunii ce i-a fost încredinţată de UA privind găsirea unei soluţii la criza din fosta colonie franceză. 

Situaţia din Coasta de Fildeş a devenit instabilă după ce rebelii au ocupat nordul ţării, în 2002. Ultimele violenţe au izbucnit după ce Franţa a distrus cea mai mare parte a aviaţiei ivoriene ca urmare a faptului că avioane aparţinând forţelor guvernamentale de la Abidjan au ucis într-un raid nouă militari francezi din trupele de menţinere a păcii.

La 9 noiembrie a.c., Consiliul de Securitate al ONU a aprobat un proiect de rezoluţie propus de Franţa, prevăzând sancţiuni împotriva statului Coasta de Fildeş dacă guvernul său şi rebelii nu vor relansa procesul de pace până la 1 decembrie. 

Liderii statelor africane sunt de acord ca Naţiunile Unite să impună sancţiuni împotriva Guvernului şi a rebelilor din din Coasta de Fildeş. Principala sancţiune este reprezentată de impunerea unui embargo în domeniul armamentului, destinat combaterii violenţelor dintre cele două părţi. Alte măsuri care ar putea fi adoptate de ONU se referă la impunerea de interdicţii de călătorie şi la blocarea bunurilor oricărei persoane care întreprinde acţiuni împotriva procesului de pace. Sancţiunile au fost votate, la 15 noiembrie, în cadrul Consiliului de Securitate al ONU. "Acest proces trebuie să se desfăşoare foarte rapid", a declarat preşedintele nigerian, Olusegun Obasanjo. 

Liderii din Nigeria, Senegal, Ghana, Burkina Faso, Togo şi Gabon şi-au exprimat îngrijorarea faţă de sistarea furnizării de curentului electric în nordul ţării, regiune care este controlată de rebeli. "Suntem îngrijoraţi pentru că, în trecut, acţiunile de acest fel au marcat începerea unei confruntări şi cerem tuturor să încheie un armistiţiu şi să nu declanşeze un nou val de violenţe", a declarat şeful statului nigerian. Preşedintele din Coasta de Fildeş, Laurent Gbagbo, a refuzat să participe la reuniunea desfăşurată la Abuja, capitala Nigeriei, şi a criticat Franţa, pe care a acuzat-o că acordă sprijin rebelilor. Delegatul din Coasta de Fildeş, prezent la reuniune, Mamadou Koulibaly, a declarat că tancurile franceze au ucis civili şi a calificat prezenţa trupelor franceze pe teritoriul ţării drept o ocupaţie ilegală. Anterior, L. Gbagbo a afirmat că francezii au comis acte de război împotriva Guvernului şi că i-au susţinut întotdeauna pe rebeli. 

La 16 noiembrie a.c., Consiliul de Securitate al Naţiunilor Unite a votat în unanimitate impunerea imediată a unui embargo în domeniul armamentului împotriva statului Coasta de Fildeş, după violenţele înregistrate în această ţară africană. Potrivit rezoluţiei, al cărei proiect a fost prezentat de Franţa, embargoul va fi valabil pentru o perioadă de 13 luni. 

În prezent, Guvernul de la Abidjan şi rebelii au la dispoziţie o lună pentru a relua procesul de pace, în caz contrar urmând să fie impuse şi alte sancţiuni, cum ar fi interzicerea deplasărilor şi blocarea bunurilor persoanelor care se fac vinovate de încălcarea drepturilor omului. Rezoluţia ONU condamnă operaţiunile aeriene ale forţelor din Coasta de Fildeş şi reafirmă susţinerea deplină a acţiunilor trupelor de menţinere a păcii desfăşurate de ONU şi Franţa. Documentul face cunoscută şi profunda îngrijorare faţă de situaţia umanitară din Coasta de Fildeş şi de utilizarea presei pentru propagandă ostilă la adresa cetăţenilor străini. 

Juan Mendez, consilier special al secretarului general al ONU, s-a declarat îngrijorat de discursurile ostile şi de acţiunile grupărilor militare. Preşedintele Coasta de Fildeş, Laurent Gbagbo, a acuzat Franţa că îi susţine pe rebelii din nordul ţării. Ministrul francez al Apărării, Michele Alliot-Marie, a declarat că preşedintele Gbagbo trebuie să pună capăt propagandei şi violenţelor împotriva cetăţenilor străini, iar preşedintele Jacques Chirac a anunţat că că militarii francezi nu vor permite instaurarea "anarhiei sau a unui regim fascist" în Coasta de Fildeş.

 

 

3. Situaţia din Irak

 

Conferinţa privind Irakul, care va avea loc în Egipt, va reprezenta o ocazie pentru discuţii cu reprezentanţii Iranului, a declarat Secretarul de Stat american, Colin Powell. La conferinţa din Egipt, care va avea loc în perioada 22 - 23 noiembrie, vor participa Irakul, statele din G8, ONU, Liga Arabă şi Organizaţia pentru Conferinţa islamică. "Vom avea o primă ocazie să discutăm cu iranienii în timpul reuniunii de la Sharm el-Sheikh şi vom vedea care vor fi rezultatele. Cred că este importantă soluţionarea problemei nucleare într-un fel sau altul, însă există anumite acţiuni ale Republicii Islamice care deranjează", a declarat Colin Powell, referindu-se mai ales la sprijinul acordat terorismului de regimul de la Teheran. 

Preşedintele american, George W. Bush, a apreciat că un sprijin internaţional este esenţial pentru alegerile irakiene. "Sprijinul internaţional pentru alegerile irakiene este esenţial, iar el sporeşte în continuare. Trupe din circa 30 de state lucrează alături de forţele irakiene pentru a ajuta la instaurarea securităţii şi stabilităţii", a precizat George W. Bush. "Irakienii, ca şi afganii, vor să aibă un viitor democratic, în pofida ameninţărilor şi intimidărilor. Pe teritoriul irakian, bărbaţii şi femeile se înscriu pe listele electorale, se constituie partide politice şi candidaţii se prezintă voluntar. În apropierea alegerilor, disperarea asasinilor va creşte şi violenţele s-ar putea intensifica", a avertizat liderul de la Casa Albă. "Succesul democraţiei în Irak va reprezenta o lovitură gravă pentru terorişti, iar ei sunt conştienţi de acest lucru. Eliminarea terorismului va da speranţe la milioane de persoane, iar irakienii ştiu bine acest lucru. Un Irak liber şi democratic va determina lansarea de reforme pe întreg teritoriul Orientului Mijlociu, fapt ce va conduce la creşterea securităţii Statelor Unite. Noi şi aliaţii noştri am dat dovadă de determinare pentru a-i ajuta pe irakieni să-şi cucerească libertatea. Vom continua să rămânem alături de ei şi să ne finalizăm misiunea", a conchis preşedintele american.

Vicepremierul irakian, Barham Salih, a declarat, pentru prima dată, că alegerile programate pentru ianuarie 2005 ar putea fi amânate din cauza rebeliunii din Irak. El a adăugat că autorităţile sunt hotărîte ca scrutinul să se desfăşoare la data prevăzută iniţial, însă a recunoscut că va fi necesară mai întâi o evaluare a situaţiei de securitate. "Organizarea de alegeri libere şi corecte la momentul stabilit reprezintă o obligaţie pe care ne-am asumat-o faţă de poporul irakian (...). Până atunci, Guvernul irakian, Naţiunile Unite, Comisia Electorală independentă şi Adunarea Naţională vor trebui să aibă un dialog sincer şi realist, pentru a evalua situaţia", a menţionat B. Salih. 

Vicepremierul irakian şi-a exprimat speranţa că vor putea fi stabilizate mai multe zone, devenite bastioane ale combatanţilor străini şi ale rebelilor irakieni. Este vital ca "fiecare cetăţean irakian să-şi poată exercita dreptul fundamental de a-şi alege un guvern, drept care i-a fost refuzat de atât de mult timp", a adăugat el. "Organizarea alegerilor va reprezenta o provocare importantă", a conchis vicepremierul irakian.

*

Organizaţiile umanitare vor începe transportul de ajutoare la Fallujah, oraş în care forţele americano-irakiene se confruntă cu ultimele elemente rebele. Semiluna Roşie irakiană a trimis un convoi de ajutoare umanitare în Fallujah, care a ajuns la spitalul general din vestul oraşului. Cu toate acestea, camioanele au fost oprite de forţele americane şi ajutoarele nu au fost distribuite. Ferdoos al-Ubaidi, purtător de cuvânt al organizaţiei irakiene, a declarat că membrii convoiului vor rămâne la spital şi vor negocia cu autorităţile pentru a-şi putea desfăşura misiunea. 

Opt organizaţii umanitare din Irak au semnat o scrisoare în care şi-au exprimat îngrijorarea faţă de siguranţa civililor din Fallujah şi din alte zone ale provinciei. Ele au cerut comunităţii internaţionale în vederea furnizării de asistenţă umanitară şi a creării rapide a unui coridor umanitar care să servească drept rută de ieşire pentru civilii aflaţi în zona de conflict. "Localnicii nu au apă potabilă şi alimente, spitalele se confruntă cu o situaţie dificilă din cauza personalului foarte redus şi a lipsei de medicamente", menţionează scrisoarea.

Forţele americane şi irakiene au anunţat că au preluat controlul la Fallujah, unde se confruntă doar cu o rezistenţă izolată"din partea rebelilor, care însă şi-au intensificat activitatea în alte părţi din Irak, în special la Mosul. "Am eliberat oraşul Fallujah", a anunţat un ofiţer al puşcaşilor marini, care a spus că insurgenţii care au mai rămas în oraş vor să lupte până la moarte. Generalul John Sattler a precizat că au fost reţinute 1.000 de persoane, menţionând că în jur de 700 vor fi eliberate după interogatorii. Armata americană a anunţat că, în timpul ofensivei de la Fallujah, a pierdut 38 de militari, în timp ce alţi 275 au fost răniţi. Printre rebelii capturaţi sau ucişi la Fallujah se numără saudiţi, iordanieni, palestinieni, sirieni, afgani, egipteni, sudanezi, a precizat un ofiţer american. Încă nu se cunoaşte numărul civililor care au rămas la Fallujah. Populaţia oraşului era estimată la 250.000-300.000 de locuitori, dar autorităţile locale susţin că 90% dintre ei au părăsit oraşul înainte de asalt. 

Pe de altă parte, mai multe atacuri au avut loc la Mosul, unde un atentat cu maşină-capcană a provocat moartea a doi membri ai Gărzii Naţionale irakiene şi rănirea altor trei. Un purtător de cuvânt al armatei americane a declarat că s-au înregistrat confruntări la postul de poliţie de la Sheikh Fathi, din sudul oraşului Mosul. Oficialul american a precizat că insurgenţii au format focare de rezistenţă în întreg oraşul. Şeful poliţiei din Mosul a anunţat, la 14 noiembrie a.c., decizia autorităţilor de a începe o reconfigurare a forţelor de ordine irakiene în întreaga provincie Ninive. El a subliniat necesitatea eliminării din rândul poliţiei a informatorilor şi a persoanelor incapabile şi înlocuirea lor cu personal bine antrenat. 

Violenţe sporadice s-au înregistrat şi la Baiji, unde se află cea mai mare rafinărie de petrol din Irak. Insurgenţii au atacat o patrulă a armatei americane, care a replicat cu tiruri de armă şi a reuşit să izoleze rebelii într-o clădire pe care, ulterior, a atacat-o cu rachete.

 

 

4. Activitatea curentă a Uniunii Europene

 

Noua Comisie Europeană prezidată de Jose Manuel Durao Barroso îşi va prelua atribuţiile la data de 22 noiembrie dacă Parlamentul European îi va acorda votul de învestitură la 18 noiembrie. Ambasadorii statelor membre pe lângă Uniunea Europeană au decis ca, în situaţia unui vot pozitiv al Legislativului de la Strasbourg, Comisia să-şi preia mandatul la 22 noiembrie. Potrivit oficialilor europeni, "unda verde din partea celor 25 ar urma să fie dată vineri, 19 noiembrie, cu ocazia unei reuniuni a miniştrilor de interne din UE". În noua formulă a Executivului comunitar propusă de J. Barroso, ministrul italian de externe Franco Frattini îl înlocuieşte pe Rocco Buttiglione în postul de comisar pentru justiţie, libertate şi securitate. Noul reprezentant al Letoniei, Andris Piebalgs va prelua portofoliul energiei, iar reprezentantul Ungariei, Laszlo Kovacs, pe cel al fiscalităţii.

Strategia de la Lisabona trebuie să fie tratată ca parte a politicilor naţionale din ţările membre ale Uniunii Europene, a afirmat Comisarul european pentru muncă şi probleme sociale, Stavros Dimas, în discursul de încheiere a unei reuniuni ministeriale organizate de preşedinţia olandeză a UE. "Trebuie să facem mai mult pentru a îndeplini ceea ce am promis", a spus Stavros Dimas, referindu-se la strategia de reforme economice adoptată la Lisabona, pe baza căreia economia UE ar urma să devină cea mai competitivă din lume până în anul 2010. O măsură fundamentală în acest sens, a adăugat comisarul, o constituie creşterea pieţelor muncii europene, combaterea excluderii sociale, soluţionând cele mai evidente probleme, precum şomajul de durată, combaterea discriminării şi promovarea oportunităţilor egale. Sistemele de securitate socială au, şi ele, un rol esenţial, ca şi pregătirea şi optimizarea capitalului uman. "Toţi trebuie să accepte responsabilitatea: guvern, colaboratori sociali şi fundaţii din domeniul educaţiei. Cred că noi am pus bazele agendei sociale europene pentru perioada 2006-2010", a concluzionat Stavros Dimas. 

La rândul său, ministrul olandez al muncii şi problemelor sociale, Aart Jan De Geus, a cerut ţărilor membre ale Uniunii, organizaţiilor de angajatori şi de angajaţi din UE, precum şi altor părţi implicate, să coopereze pentru a stimula ocuparea forţei de muncă, se arată într-un comunicat al preşedinţiei olandeze a UE. "Este momentul să acţionăm", a declarat ministrul De Geus, potrivit căruia statele membre trebuie să ia măsuri concrete pentru a crea locuri de muncă noi şi mai bune. În discursul rostit la reuniunea organizată de Ministerul olandez al Muncii şi Problemelor Sociale, Aart Jan De Geus a mai subliniat că, pentru atingerea obiectivelor propuse, este important să se dinamizeze pieţele muncii europene pentru a le permite să se adapteze mai bine schimbărilor tehnologice, sociale şi economice. Potrivit ministrului olandez, este necesară, de asemenea, modernizarea instituţiilor sociale.

*

Lituania a devenit, la 11 noiembrie a.c., primul stat membru al Uniunii Europene care a ratificat Constituţia europeană. Dintre cei 141 de membri ai Parlamentului lituanian, 84 au votat în favoarea Constituţiei europene, patru au votat împotrivă şi trei s-au abţinut de la vot. 

Potrivit legislaţiei Lituaniei - ţară baltică având 3,5 milioane de locuitori - pentru aprobarea Constituţiei era nevoie de votul favorabil a două cincimi dintre deputaţi. Comisia Europeană a salutat ratificarea de către Parlamentul Lituaniei a Tratatului instituind o Constituţie pentru Europa, apreciind că acest act reprezintă o "evoluţie foarte pozitivă", potrivit purtătorului de cuvânt al executivului comunitar. "Felicităm din toată inima Parlamentul lituanian care a adoptat, cu o foarte mare majoritate, Tratatul constituţional al UE", a spus Reijo Kemppinen. 

